FI Euroopan unionin virallinen lehti CE 78/219

(2004/C 78 E/0224)

KIRJALLINEN KYSYMYS E-3073/03

esittäjä(t): Ioannis Marínos (PPE-DE) komissiolle

(20. lokakuuta 2003)

Aihe: Pankkipalveluiden hinta Kreikassa

Kreikassa julkisuuteen tulleiden tietojen mukaan kreikkalaiset pankit aikovat ryhtyä veloittamaan kaikentyyppisistä niiden virkailijoiden pankkitiskeillä tarjoamista pankkipalveluista (jopa yksinkertaisimmista kuten pankkitilin saldon ajantasaistamisesta pankkikirjassa). Näiden tietojen mukaan jokaisesta valuuttatoimesta veloitetaan vähintään kaksi euroa ja vastaavasti veloitetaan myös pankkitililtä tehtävistä käteistalletuksista ja -nostoista sekä pelkästä tilisaldon ajantasaistamisesta, josta peritään jo 1,5 euroa.

On syytä huomata, että pankkitiskeillä asioi ammatinharjoittajien ja monien tuhansien muiden kreikkalaisten tallettajien lisäksi myös satojatuhansia kreikkalaisia eläkeläisiä, jotka ymmärrettävästi eivät osaa käyttää nykyaikaisia pankkiautomaatteja, Internetiä tai pankkien puhelinpalveluita niin hyvin kuin muut. Jos edellä mainitut suunnitelmat toteutetaan, eläkeläisillä on vastassaan erityisongelma, koska jotta he voisivat välttää pankkitiskillä suoritettavista toimista perittävät maksut heidän on turvauduttava pankkiautomaatteihin (jotka tavallisesti on sijoitettu pankkien suljettujen tilojen ulkopuolelle), mistä seuraa muun muassa se, että heistä tulee helppoja kohteita Kreikassa viime vuosina toimiville monilukuisille rikollisille.

Minkälaisia maksuja eurooppalaisilta veloitetaan talletuksesta, nostosta ja tilisaldon ajantasaistamisesta muissa EU:n 14 jäsenvaltiossa? Mitkä ovat avistatilien ja säästötilien keskimääräiset korot euroalueen 12 maassa?

Frits Bolkesteinin komission puolesta antama vastaus

(17. joulukuuta 2003)

Komissio toteaa valittaen, että sillä ei ole riittävästi tietoja voidakseen antaa parlamentin jäsenen kirjalliseen kysymykseen täydellisen vastauksen.

Komission tietojen mukaan kukin pankki määrittää pankkipalveluista perimänsä maksut kustannusrakenteen ja kilpailuympäristön perusteella. Jos palvelumaksut ovat, kuten kirjallisessa kysymyksessä väitetään, samat kaikissa pankeissa ja parlamentin jäsenellä on syytä epäillä pankkien sopineen keskenään maksujen suuruudesta, komissio kehottaa parlamentin jäsentä toimittamaan tietonsa kansallisille kilpailuviranomaisille. Komissio ei periaatteessa puutu hintojen asettamiseen. Ainoa maksujen hinnoittelua koskeva yhteisön säädös on rajat ylittävistä euromääräisistä maksuista 19 päivänä joulukuuta 2001 annettu neuvoston asetus (EY) N:o 2560/2001 (1), jossa kielletään erisuuruisten kulujen veloittaminen kansallisista ja rajatylittävistä euromääräisistä maksuista.

Komissio ei ole laatinut tilastoja jäsenvaltioiden kansalaisilta talletuksista, nostoista tai tilitietojen tarkistamisesta perittävistä palvelumaksuista eikä komissiolla ole tiedossa muita lähteitä, joista nämä tiedot olisivat saatavilla. Unionissa toimii tuhansia rahoituslaitoksia, jotka kaikki määrittävät palvelumaksunsa itsenäisesti. Maakohtaisia tilastoja keskimääräisistä veloituksista ei ole laadittu.

Käyttö- ja säästötilien keskimääräisten korkojen osalta Euroopan keskuspankki (EKP) kerää ja julkaisee euroalueen 12 jäsenvaltiosta jonkin verran yhdenmukaistamatonta tilastotietoa käyttö- ja säästötilien sekä määräaikaistalletusten keskimääräisistä koroista. Näitä korkoja ei voi suoraan verrata toisiinsa. EKP:n tilastot ovat saatavilla keskuspankin verkkosivuilla osoitteessa (http://www.ecb.int/stats/nrir/rir_nrir.pdf). Komissio lähettää parlamentin jäsenelle erillisenä asiakirjana yksityiskohtaisemmat taulukot.

Keskimääräinen talletuskorko oli kesäkuussa 2003 käyttötileillä 0,15 — 1,48 prosenttia ja säästötileillä 0,04—3,15 prosenttia niissä jäsenvaltioissa, joista tiedot olivat saatavilla. Euroalueen keskiarvo oli 1,85 prosenttia yhden vuoden määräaikaistalletuksilla ja 1,83 prosenttia talletuksilla, joissa varat saadaan käyttöön enintään kolmen kuukauden irtisanomisajalla.

(1) EYVL L 344, 28.12.2001.